“LUKOYL Oʻzbekiston Opereyting Kompani” MChJ ishtirokida maktabgacha taʼlim tashkilotlarini tashkil etish chora-tadbirlari toʻgʻrisida
(resolution, 2022-08-22)

Bolalarni maktabgacha taʼlim bilan qamrab olishni kengaytirish, maktabgacha taʼlim xizmatlaridan foydalanishni yanada yaxshilash, ularning toʻlaqonli hayot faoliyati uchun qulay shart-sharoitlarni taʼminlash va ijtimoiy hayotga faol jalb etish, bolalar nogironligining oldini olish ishlarini kuchaytirish hamda imkoniyatlari cheklangan bolalarga koʻrsatilayotgan tibbiy-ijtimoiy yordamni yanada chuqurlashtirish va kengaytirish maqsadida, Vazirlar Mahkamasi qaror qiladi: 1. Oʻzbekiston Respublikasi Maktabgacha taʼlim vazirligi va “LUKOYL Oʻzbekiston Opereyting Kompani” MChJning: Toshkent va Qashqadaryo viloyatlari hududida imkoniyati cheklangan bolalar uchun reabilitatsiya markazlari boʻlgan 150 oʻrinli (har biri) ikkita koʻp tarmoqli ixtisoslashtirilgan maktabgacha taʼlim tashkilotini; Buxoro viloyati hududida 250 oʻrinli umumiy tipdagi maktabgacha taʼlim tashkilotini (keyingi oʻrinlarda obyektlar deb ataladi) tashkil etish toʻgʻrisidagi takliflariga rozilik berilsin. 2. Obyektlarning binolari va inshootlarini loyihalashtirish, qurish, jihozlash va foydalanishga topshirish 2021-yil 1-iyulgacha boʻlgan muddatda “LUKOYL Oʻzbekiston Opereyting Kompani” MChJning homiylik mablagʻlari hisobidan amalga oshirilishi maʼlumot uchun qabul qilinsin. 3. Buxoro va Qashqadaryo viloyatlari hokimliklari Oʻzbekiston Respublikasi Maktabgacha taʼlim vazirligiga obyektlarni qurish uchun: Buxoro shahri, Gʻijduvon koʻchasidagi “Yangiobod” mahalla fuqarolar yigʻini hududida 1,5 gektar; Qarshi shahri, Jayhun koʻchasidagi “Roguzar” mahalla fuqarolar yigʻini hududida 1,9 gektar boʻlgan tegishli yer uchastkalarining bir hafta muddatda belgilangan tartibda ajratilishini taʼminlasin. 4. Toshkent viloyati hokimligi Qibray tumani, “Darxon” mahalla fuqarolar yigʻini, Darxon koʻchasi 201-uy manzilida joylashgan “Navbahor” sanatoriysi hududining bir qismi hisobidan 2 gektar boʻlgan yer uchastkasining Oʻzbekiston Respublikasi Maktabgacha taʼlim vazirligiga doimiy foydalanish huquqi bilan bir hafta muddatda belgilangan tartibda ajratilishini taʼminlasin. 5. Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi mazkur qarorning 3 va 4-bandlarida koʻrsatilgan yer uchastkalariga boʻlgan huquqlarni belgilangan tartibda davlat roʻyxatidan oʻtkazsin. 6. Obyektlarni qurish doirasida: “LUKOYL Oʻzbekiston Opereyting Kompani” MChJ — buyurtmachi; “SDS Proekt” MChJ — Qashqadaryo va Toshkent viloyatlaridagi obyektlar boʻyicha bosh loyiha tashkiloti; “OʼZSNANARSOZLIK LITI” DUK — Buxoro viloyatidagi obyekt boʻyicha bosh loyiha tashkiloti; “Yuksak parvoz qurilish” MChJ — Qashqadaryo viloyatidagi obyekt boʻyicha bosh pudrat tashkiloti; “Dong Seung Korea” MChJ — Toshkent va Buxoro viloyatlaridagi obyekt boʻyicha bosh pudrat qurilish tashkiloti etib belgilansin. 7. Bosh loyiha va bosh pudrat tashkilotlariga, istisno tariqasida, qurilish-montaj ishlarini bir vaqtning oʻzida loyiha-smeta hujjatlarini ishlab chiqish bilan birgalikda amalga oshirishga ruxsat berilsin. 8. Buyurtmachi — “LUKOYL Oʻzbekistan Opereyting Kompani” MChJ, bosh loyiha va bosh pudrat tashkilotlari 2021-yil 1-iyulgacha boʻlgan muddatga vakolatli organlarda majburiy sertifikatlash tartibotlaridan oʻtishdan, shuningdek, obyektlarni qurish va jihozlash uchun belgilangan tartibda shakllantiriladigan roʻyxatlar boʻyicha olib kelinadigan uskunalar, butlovchi buyumlar, detallar, ehtiyot qismlar va materiallar boʻyicha bojxona toʻlovlarini toʻlashdan (bojxona rasmiylashtiruvi yigʻimlaridan tashqari) ozod etilsin. 9. Oʻzbekiston Respublikasi Energetika vazirligi, Suv xoʻjaligi vazirligi, Uy-joy kommunal xizmat koʻrsatish vazirligi, “Oʻztransgaz” AJ, “Oʻzbektelekom” AK, “Hududiy elektr tarmoqlari” AJ, “Hududgaztaʼminot” AJ, Oʻzbekiston Respublikasi Transport vazirligi huzuridagi Avtomobil yoʻllari qoʻmitasi maktabgacha taʼlim tashkilotlarini qurish doirasida Buxoro, Qashqadaryo va Toshkent viloyatlari hokimliklari bilan birgalikda tegishliligi boʻyicha barcha muhandislik kommunikatsiyalari tarmoqlarini oʻz mablagʻlari hisobidan bepul asosda koʻchirish, oʻtkazish va ulashni, irrigatsiya tizimlarini koʻchirishni, shuningdek, obyektlarga olib boruvchi yoʻllar Oʻzbekiston Respublikasi Transport vazirligi huzuridagi Avtomobil yoʻllari qoʻmitasi qoshidagi Respublika yoʻl jamgʻarmasi mablagʻlari hisobidan qurilishini taʼminlasin. 10. Belgilansinki, obyektlarni qurish va jihozlash doirasida 2022-yil 1-sentabrgacha boʻlgan muddatda: bosh loyiha va bosh pudrat tashkilotlari tomonidan buyurtmachi — “LUKOYL Oʻzbekiston Opereyting Kompani” MChJga taqdim etiladigan tovarlarga (ishlar, xizmatlarga) “nol” stavka boʻyicha qoʻshilgan qiymat soligʻi solinadi; qurilish yakunlangandan soʻng Oʻzbekiston Respublikasi Maktabgacha taʼlim vazirligiga bepul asosda beriladigan obyektlar va mol-mulk soliq solinadigan obyekt hisoblanmaydi. 12. Oʻzbekiston Respublikasi Moliya vazirligi Maktabgacha taʼlim vazirligining asoslangan hisob-kitoblari boʻyicha 2020-yildan boshlab har yili Oʻzbekiston Respublikasi Davlat budjetining parametrlarini shakllantirishda mazkur qarorning 1-bandida koʻrsatilgan maktabgacha taʼlim tashkilotlarini saqlash uchun budjetdan zarur mablagʻlar ajratilishini nazarda tutsin. 13. Oʻzbekiston Respublikasi Qurilish vazirligi qurilish-montaj ishlarini bajarish sifati boʻyicha tegishli davlat arxitektura-qurilish nazoratini oʻrnatsin. 14. Oʻzbekiston Respublikasi Tashqi ishlar vazirligi Maktabgacha taʼlim vazirligining buyurtmasiga binoan obyektlar qurilishi doirasida jalb qilinadigan xorijiy mutaxassislarga kirish vizalari konsullik yigʻimlari va haqiqiy xarajatlarni qoplash hisob raqamiga yigʻimlar undirmasdan rasmiylashtirilishini taʼminlasin. 15. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov va Oʻzbekiston Respublikasi maktabgacha taʼlim vaziri A.V. Shin zimmasiga yuklansin.